Záznam o hlasovaní per rollam

Prítomní: Mgr. Eva Bacigalová, Ing. Hana Turčániová, Emília Kurucová, Mgr. Jozef Matúšek, Ing. Petra Kurhajcová, Silvia Pilková

V súvislosti s preventívnymi opatreniami na elimináciu rizika šírenia nákazy ochorením COVID-19  predsedníčka komisie Mgr. Eva Bacigalová zvolala zasadnutie Komisie sociálnych služieb per rollam.   

Hlasovania per rollam do 24.4.2020 sa zúčastnilo 6 členov Komisie sociálnych služieb.

Program:
1. Návrh na 1. zmenu rozpočtu mestskej časti Bratislava - Ružinov na rok 2020

Výsledky hlasovania per rollam

1. Návrh na 1. zmenu rozpočtu mestskej časti Bratislava - Ružinov na rok 2020

Rozpočet mestskej časti Bratislava - Ružinov na rok 2020 bol schválený miestnym zastupiteľstvom uznesením č. 173/XI/2020 zo dňa 04.02.2020. 
Nový koronavírus a s ním spojené ochorenie COVID-19 sa postupne šíri naprieč Európou. Táto pandémia sa na Slovensku rozšírila 6. marca 2020, kedy bol potvrdený prvý prípad v Bratislavskom kraji. 
Na požiadavky a opatrenia z toho vyplývajúce nebol a ani nemohol byť pripravený štát, ani samosprávy. Miestny úrad Ružinov preto všetky aktuálne opatrenia pripravuje na základe štandardizovaných postupov organizovaných aj pri iných núdzových udalostiach v koordinácii s príslušnými zložkami štátnej správy, územnej, mestskej a miestnej samosprávy a profesionálnej skúsenosti jednotlivých členov organizačného zabezpečenia Ružinovskej samosprávy. 
Počas prebiehajúcej krízy bola vyhlásená mimoriadna situácia a núdzový stav v zdravotníctve. V prípade zhoršovania situácie sú plánované ďalšie sprísnené opatrenia, vrátane predĺženia uzávery škôl, školských zariadení, umiestňovania osôb do karantény, celkového núdzového stavu či zákazu vychádzania pre niektoré vekové skupiny až po celkový zákaz vychádzania. 
Štát v tomto období zabezpečuje primárne fungovanie zdravotnej starostlivosti, distribúciu ochranných a zdravotníckych pomôcok pre nemocnice, políciu, záchranné zložky a príslušné štátne organizácie. 
K dnešnému dňu štát samosprávam neposkytol žiadne materiálno-technické zabezpečenie, naopak, samosprávy v mnohom suplovali povinnosti štátu. Vzhľadom na obmedzený počet zásob a globálne problémy s dodávkami nie je očakávané, že by sa táto situácia v najbližšej dobe zmenila. 
Kľúčovou úlohou samosprávy preto bude v maximálnej možnej miere: 
•	zabezpečiť informovanosť obyvateľstva, 
•	prijímať preventívne opatrenia na svojej úrovni proti šíreniu vírusu, 
•	zabezpečiť fungovanie a výkon samosprávnych funkcií v sťažených podmienkach, 
•	zabezpečiť ochranu a starostlivosť pre osoby v priamej zodpovednosti a zriaďovateľskej pôsobnosti samosprávy (klienti a personál zariadení sociálnych služieb, žiaci a personál školských a predškolských zaradení v zriaďovateľskej pôsobnosti, zamestnanci, pracovníci podriadených organizácií a podobne), 
•	zabezpečiť starostlivosť o najviac rizikových obyvateľov, ktorí nespĺňajú podmienky na prijatie v štátnych zariadeniach (najmä seniori, chorí neprijatí do nemocníc, iné rizikové skupiny a obyvateľstvo ako celok), 
•	zabezpečiť pomoc ľuďom, ktorí nemôžu vychádzať von a nedokážu si zabezpečiť životne nevyhnutné potreby vlastnými silami (ľudia v karanténe COVID-19), 
•	zabezpečiť ochranné pomôcky, stravovanie, a ďalšie potrebné nevyhnutné veci (suroviny/potraviny, nákup liekov a podobne) pre obyvateľov. 
Predkladaný návrh 1. zmeny rozpočtu MČ Bratislava - Ružinov odráža nevyhnutné výdavky, ktoré mestská časť vynaložila na uvedené úkony s cieľom znížiť dopad na obyvateľov mestskej časti. 
Návrh 1. zmeny rozpočtu mestskej časti Bratislava - Ružinov zahŕňa : 
1) Neplánované výdavky mestskej časti k zabezpečeniu informovanosti, ochrany, stravovania obyvateľov mestskej časti sú zahrnuté v návrhu 1. zmeny rozpočtu MČ na rok 2020. 

Celková plánovaná potreba materiálneho zabezpečenia v sume 350 tis. € vo výdavkovej časti je vykrytá z nasledujúcich položiek bežných výdavkov: 
➢ úspora zo zimnej údržby 
➢ vyčlenených investícií pre spoločnosť Cultus Ružinov, a.s. 
➢ zníženie položky poslanecké priority, kde 6 poslancov súhlasilo s použitím týchto prostriedkov na krízové materiálne vybavenie 
2) V návrhu úpravy rozpočtu je aj zahrnuté prehodnotenie kúpy nových osobných áut v celkovej sume 120 tis. €, ktorých financovanie bolo zabezpečené zapojením z rezervného fondu. 
3) Enviromentálny fond dňa 11.3.2020 nám poslal oznámenie ohľadom poskytnutia podpory formou dotácie na projekt Zlepšenie stavu ovzdušia v mestskej časti Bratislava - Ružinov v sume 150 tis. €. Tieto financie budú použité ako kapitálový výdavok na nákup strojov pre čistenie a zametanie komunikácií 
4) Finančný dar od spoločnosti J&T REAL ESTATE, a. s. v sume 80 tis. € na podporu prevencie, zabránenie šíreniu a zmiernenie následkov tohto ochorenia v Bratislave. 
PRÍJMOVÁ ČASŤ ROZPOČTU 
Predpokladané celkové príjmy v návrhu 1. zmeny rozpočtu roka 2020 sú rozpočtované vo výške            52 651 417 €, čo oproti schválenému rozpočtu predstavuje nárast o 90 tis. €.
Úprava v bežných príjmoch sa týka položiek: 
▪ navýšenie v grantoch a transferoch v sume 150 tis. € . Ide o dotáciu z Envirofondu. Výdavok bude zapracovaný v kapitálových výdavkoch 
▪ navýšenie o finančný dar od spoločnosti J&T REAL ESTATE, a. s. v sume 80 tis. € 
▪ zníženie v zapojení z peňažných fondov mestskej časti , z rezervného fondu vo výške 140 tis. €.
VÝDAVKOVÁ ČASŤ ROZPOČTU
Predpokladané celkové výdavky v návrhu 1. zmeny rozpočtu roka 2020 sú rozpočtované v rovnakej výške ako celkové príjmy, teda 52 651 417 €. 

➢ úprava rozpočtu bežných výdavkov mestskej časti oproti schválenému rozpočtu na rok 2020 je navrhovaná nasledovne: 
▪ navýšenie v materiálnom zabezpečení o 350 tis. € 
▪ zníženie - úspora zo zimnej údržby v sume 80 tis. € 
- vyčlenených investícií pre spoločnosť Cultus Ružinov, a. s. vo výške 100 tis. € 
- kultúrnych a športových akcií - 60 tis. € 
- preklasifikovanie výdavkov z programu miestne zastupiteľstvo do výdavkov miestny úrad 30 tis. € 

➢ zvýšenie kapitálových výdavkov o 10 000 €, - príjem z Envirofondu v sume 150 tis. € 
- potrebná spoluúčasť v sume 30 tis. € 
- zrušenie nákupu osobných áut pre miestny úrad v sume 120 tis. € 

KSSl prijala stanovisko k 
Návrhu na 1. zmenu rozpočtu mestskej časti Bratislava - Ružinov na rok 2020

Komisia schvaľuje návrh materiálu a navrhuje MZ jeho odsúhlasenie.

Hlasovanie: 5 za, 0 proti, 1 sa zdržal

Predseda komisie: Mgr. Eva Bacigalová, v.r.
Zapísala: Monika Repášová